title: Provedbena uredba Komisije (EU) 2019/567 оd 9. travnja 2019. o izmjeni Uredbe Vijeća (EZ) br. 1210/2003 o određenim posebnim ograničenjima gospodarskih i financijskih odnosa s Irakom

text:
                  10.4.2019

                  HR

                  Službeni list Europske unije

                  L 99/36

         PROVEDBENA UREDBA KOMISIJE (EU) 2019/567
         оd 9. travnja 2019.
         o izmjeni Uredbe Vijeća (EZ) br. 1210/2003 o određenim posebnim ograničenjima gospodarskih i financijskih odnosa s Irakom
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EZ) br. 1210/2003 od 7. srpnja 2003. o određenim posebnim ograničenjima gospodarskih i financijskih odnosa s Irakom i stavljanju izvan snage Uredbe (EZ) br. 2465/96 (1), a posebno njezin članak 11. točku (b),
         budući da:

                     (1)

                     U Prilogu III. Uredbi (EZ) br. 1210/2003 navode se javna tijela, društva i agencije te fizičke i pravne osobe, tijela i subjekti prijašnje vlade Iraka koji su obuhvaćeni zamrzavanjem sredstava i ekonomskih izvora koji su bili smješteni izvan Iraka na dan 22. svibnja 2003. u okviru te Uredbe.

                     (2)

                     Odbor za sankcije Vijeća sigurnosti Ujedinjenih naroda odlučio je 4. travnja 2019. izbrisati devet unosa s popisa osoba ili subjekata na koje bi se trebalo primjenjivati zamrzavanje sredstava i ekonomskih izvora.

                     (3)

                     Prilog III. Uredbi (EZ) br. 1210/2003 trebalo bi stoga na odgovarajući način izmijeniti,

               DONIJELA JE OVU UREDBU:

            Članak 1.
            Prilog III. Uredbi (EZ) br. 1210/2003 mijenja se kako je utvrđeno u Prilogu ovoj Uredbi.

            Članak 2.
            Ova Uredba stupa na snagu sljedećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 9. travnja 2019.

                  Za Komisiju,

                  u ime predsjednika,

                  voditeljica Službe za instrumente vanjske politike

            (1)  SL L 169, 8.7.2003., str. 6.

            PRILOG
            U Prilogu III. Uredbi (EZ) br. 1210/2003 brišu se sljedeći unosi:

                        „48.

                        GENERAL ESTABLISHMENT FOR THARTHAR PROJECT. Adresa: P.O. Box 21, Fallouja, Iraq.”

                        „58.

                        IRAQI BROADCASTING AND TELEVISION ESTABLISHMENT. Adresa: Broadcasting & TV Building, Salihiya, Karkh, Baghdad, Iraq.”

                        „64.

                        IRAQI NEWS AGENCY. Adresa: 28 Nissan Complex, Al Salihiya, Baghdad, Iraq.”

                        „81.

                        MINISTRY OF YOUTH, DIRECTORATE-GENERAL OF PLANNING AND FOLLOW UP, IMPORT SECTION. Adresa: P.O. Box 19055, Palestine Street, near Al-Shaab Stadium, Baghdad, Iraq.”

                        „140.

                        STATE ENTERPRISE FOR IRRIGATION PROJECTS. Adresa: Karantina, pored Sarafiya Bridge, Baghdad, Iraq.”

                        „164.

                        STATE ESTABLISHMENT OF HADITHA DAM. Adresa: Haklanya, Haditha, Iraq.”

                        „165.

                        STATE ESTABLISHMENT OF HEMREEN DAM. Adresa: 6 Mukdadiya, Mukdadiya, Iraq.”

                        „169.

                        STATE ESTABLISHMENT OF MOSUL DAM. Adresa: Ninewa Governorate, Mosul, Iraq.”

                        „170.

                        STATE ESTABLISHMENT OF SMALL DAMS AND REGULATORS. Adresa: Sinak, Baghdad, Iraq.”


title: Provedbena uredba Komisije (EU) 2019/647 оd 15. travnja 2019. o razvrstavanju određene robe u kombiniranu nomenklaturu

text:
                  25.4.2019

                  HR

                  Službeni list Europske unije

                  L 110/13

         PROVEDBENA UREDBA KOMISIJE (EU) 2019/647
         оd 15. travnja 2019.
         o razvrstavanju određene robe u kombiniranu nomenklaturu
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (1), a posebno njezin članak 57. stavak 4. i članak 58. stavak 2.,
         budući da:

                     (1)

                     Radi osiguravanja jedinstvene primjene kombinirane nomenklature koja je priložena Uredbi Vijeća (EEZ) br. 2658/87 (2) potrebno je donijeti mjere za razvrstavanje robe iz Priloga ovoj Uredbi.

                     (2)

                     Uredbom (EEZ) br. 2658/87 utvrđena su opća pravila za tumačenje kombinirane nomenklature. Ta se pravila primjenjuju i na svaku drugu nomenklaturu koja se u cijelosti ili djelomično temelji na njoj ili kojom se uvodi daljnja podjela te koja je utvrđena posebnim odredbama Unije radi primjene tarifnih i drugih mjera povezanih s trgovinom robom.

                     (3)

                     U skladu s navedenim općim pravilima robu opisanu u stupcu (1) tablice u Prilogu ovoj Uredbi trebalo bi na temelju obrazloženja navedenog u stupcu (3) razvrstati u odgovarajuću oznaku KN iz stupca (2).

                     (4)

                     Primjereno je odrediti da u skladu s člankom 34. stavkom 9. Uredbe (EU) br. 952/2013 osoba kojoj su dane obvezujuće tarifne informacije za robu na koju se odnosi ova Uredba, a koje nisu u skladu s ovom Uredbom, može nastaviti navoditi te informacije tijekom određenog razdoblja. Trebalo bi odrediti da to razdoblje traje tri mjeseca.

                     (5)

                     Mjere predviđene u ovoj Uredbi u skladu su s mišljenjem Odbora za carinski zakonik,

               DONIJELA JE OVU UREDBU:

            Članak 1.
            Roba iz stupca (1) tablice u Prilogu razvrstava se u kombiniranu nomenklaturu u oznaku KN iz stupca (2) te tablice.

            Članak 2.
            U skladu s člankom 34. stavkom 9. Uredbe (EU) br. 952/2013 obvezujuće tarifne informacije koje nisu u skladu s ovom Uredbom mogu se nastaviti navoditi tijekom razdoblja od tri mjeseca od datuma stupanja na snagu ove Uredbe.

            Članak 3.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 15. travnja 2019.

                  Za Komisiju,

                  u ime predsjednika,

               Stephen QUEST

                  Glavni direktor

                  Glavna uprava za oporezivanje i carinsku uniju

            (1)  SL L 269, 10.10.2013., str. 1.

            (2)  Uredba Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (SL L 256, 7.9.1987., str. 1).

            PRILOG

                        Opis robe

                        Razvrstavanje
                        (oznaka KN)

                        Obrazloženje

                        (1)

                        (2)

                        (3)

                        Zvučni uređaj (takozvani soundbar) za reprodukciju zvučnih datoteka različitih formata iz različitih sučelja. Njegove ukupne dimenzije su otprilike 110 × 14 × 7 cm.
                        Uređaj je opremljen:

                                    —

                                    sučeljem za Ethernet;

                                    —

                                    Bluetooth i bežičnim (WiFi) mrežnim povezivanjem;

                                    —

                                    digitalnim optičkim ulazom te ulazom i izlazom za RCA zvučne kablove;

                                    —

                                    s dva USB ulaza, od kojih je jedan formata mini namijenjen za servisiranje proizvoda.

                              Uređaj se može upotrebljavati s drugim uređajem za reprodukciju zvuka ili s televizorom. Njime se mogu reproducirati zvučne datoteke pohranjene na USB prijenosnu memoriju ili s internetske radijske postaje. Konstruiran je tako da stvara efekt prostornog zvuka (surround sound) i stereo zvuka.

                        8519 81 45

                        Razvrstavanje se utvrđuje u skladu s općim pravilima 1 i 6 za tumačenje kombinirane nomenklature i nazivima oznaka KN 8519 , 8519 81  i 8519 81 45 .
                        Uređaj objedinjuje funkciju zvučnika iz tarifnog broja 8518  (ako se upotrebljava s drugim uređajem za reprodukciju zvuka ili s televizorom) i funkciju uređaja za reprodukciju zvuka iz tarifnog broja 8519  (ako reproducira zvučne datoteke s USB prijenosne memorije ili s internetske radio postaje).
                        Uzimajući u obzir da uređaj ima i funkciju reprodukcije zvuka, isključeno je razvrstavanje u tarifni broj 8518 .
                        Budući da se uređaj isporučuje s USB priključkom, to znači da se uređaj koristi poluvodičkim medijima. Proizvod se stoga razvrstava u oznaku KN 8519 81 45  kao „ostali aparati za reprodukciju zvuka koji se koriste poluvodičkim medijima.”


title: Provedbena uredba Vijeća (EU) 2019/672 od 29. travnja 2019. o provedbi Uredbe (EU) br. 401/2013 o mjerama ograničavanja u pogledu Mjanmara/Burme

text:
                  30.4.2019

                  HR

                  Službeni list Europske unije

                  L 114/1

         PROVEDBENA UREDBA VIJEĆA (EU) 2019/672
         od 29. travnja 2019.
         o provedbi Uredbe (EU) br. 401/2013 o mjerama ograničavanja u pogledu Mjanmara/Burme
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EU) br. 401/2013 od 2. svibnja 2013. o mjerama ograničavanja u pogledu Mjanmara/Burme i stavljanju izvan snage Uredbe (EZ) br. 194/2008 (1), a posebno njezin članak 4.i stavak 1.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 2. svibnja 2013. donijelo Uredbu (EU) br. 401/2013.

                     (2)

                     U skladu s člankom 4.i stavkom 1. Uredbe (EU) br. 401/2013 Vijeće je preispitalo popis uvrštenih osoba i subjekata naveden u Prilogu IV. toj uredbi.

                     (3)

                     Za dva uvrštenja na popis primljene su ažurirane informacije, a za sve na popisu navedene osobe trebalo bi navesti njihov spol.

                     (4)

                     Prilog IV. Uredbi (EU) br. 401/2013 trebalo bi na odgovarajući način izmijeniti,

               DONIJELO JE OVU UREDBU:

            Članak 1.
            Prilog IV. Uredbi (EU) br. 401/2013 mijenja se kako je navedeno u Prilogu ovoj Uredbi.

            Članak 2.
            Ova Uredba stupa na snagu sljedećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 29. travnja 2019.

                  Za Vijeće

                  Predsjednik

               G. CIAMBA

            (1)  SL L 121, 3.5.2013., str. 1.

            PRILOG
            Unosi od 1. do 14. s popisa osoba i subjekata navedenog u Prilogu IV. Uredbi (EU) br. 401/2013 zamjenjuju se sljedećim unosima:

                           Ime

                           Identifikacijski podaci

                           Obrazloženje

                           Datum uvrštenja na popis

                           „1.

                           Aung Kyaw Zaw

                           Datum rođenja: 20. kolovoza 1961.
                           Spol: muški
                           Putovnica br.: DM000826
                           Datum izdavanja: 22. studenoga 2011.
                           Datum isteka valjanosti: 21. studenoga 2021.
                           Vojni identifikacijski broj: BC 17444

                           General pukovnik Aung Kyaw Zaw bio je zapovjednik Ureda za posebne operacije br. 3 oružanih snaga Mjanmara (Tatmadaw) od kolovoza 2015. do kraja 2017. Ured za posebne operacije br. 3 u tom je kontekstu nadzirao zapadno zapovjedništvo te je general pukovnik Aung Kyaw Zaw odgovoran za zločine i teška kršenja ljudskih prava koje je zapadno zapovjedništvo počinilo protiv pripadnika zajednice Rohingya u državi Rakhine tijekom tog razdoblja. Oni uključuju nezakonita ubojstva, seksualno nasilje i sustavno spaljivanje kuća i zgrada zajednice Rohingya.

                           25.6.2018.

                           2.

                           Maung Maung Soe

                           Datum rođenja: ožujak 1964.
                           Spol: muški
                           Nacionalni identifikacijski broj: Tatmadaw Kyee 19571

                           General bojnik Maung Maung Soe bio je zapovjednik zapadnog zapovjedništva oružanih snaga Mjanmara (Tatmadaw) od listopada 2016. do 10. studenoga 2017. i nadzirao je vojne operacije u državi Rakhine. U tom kontekstu odgovoran je za zločine i teška kršenja ljudskih prava koje je zapadno zapovjedništvo počinilo protiv pripadnika zajednice Rohingya u državi Rakhine tijekom tog razdoblja. Oni uključuju nezakonita ubojstva, seksualno nasilje i sustavno spaljivanje kuća i zgrada zajednice Rohingya.

                           25.6.2018.

                           3.

                           Than Oo

                           Datum rođenja: 12. listopada 1973.
                           Spol: muški
                           Vojni identifikacijski broj: BC 25723

                           Brigadni general Than Oo zapovjednik je 99. divizije lakog pješaštva oružanih snaga Mjanmara (Tatmadaw). U tom kontekstu odgovoran je za zločine i teška kršenja ljudskih prava koje je 99. divizija lakog pješaštva počinila protiv pripadnika zajednice Rohingya u državi Rakhine u drugoj polovici 2017. Oni uključuju nezakonita ubojstva, seksualno nasilje i sustavno spaljivanje kuća i zgrada zajednice Rohingya.

                           25.6.2018.

                           4.

                           Aung Aung

                           Spol: muški
                           Vojni identifikacijski broj: BC 23750

                           Brigadni general Aung Aung zapovjednik je 33. divizije lakog pješaštva oružanih snaga Mjanmara (Tatmadaw). U tom kontekstu odgovoran je za zločine i teška kršenja ljudskih prava koje je 33. divizija lakog pješaštva počinila protiv pripadnika zajednice Rohingya u državi Rakhine u drugoj polovici 2017. Oni uključuju nezakonita ubojstva, seksualno nasilje i sustavno spaljivanje kuća i zgrada zajednice Rohingya.

                           25.6.2018.

                           5.

                           Khin Maung Soe

                           Datum rođenja: 1972.
                           Spol: muški

                           Brigadni general Khin Maung Soe zapovjednik je 15. zapovjedništva vojne operacije, ponekad poznatog i kao 15. divizija lakog pješaštva, oružanih snaga Mjanmara (Tatmadaw), pod kojom je pješački bataljun br. 564. U tom kontekstu odgovoran je za zločine i teška kršenja ljudskih prava koje je 15. zapovjedništvo vojne operacije, a posebno pješački bataljun br. 564, počinilo protiv pripadnika zajednice Rohingya u državi Rakhine u drugoj polovici 2017. Oni uključuju nezakonita ubojstva, seksualno nasilje i sustavno spaljivanje kuća i zgrada zajednice Rohingya.

                           25.6.2018.

                           6.

                           Thura San Lwin

                           Datum rođenja: 17. ožujka 1959.
                           Spol: muški

                           Brigadni general Thura San Lwin bio je zapovjednik pogranične policije od listopada 2016. do početka listopada 2017. U tom kontekstu odgovoran je za zločine i teška kršenja ljudskih prava koje je pogranična policija počinila protiv pripadnika zajednice Rohingya u državi Rakhine tijekom tog razdoblja. Oni uključuju nezakonita ubojstva i sustavno spaljivanje kuća i zgrada zajednice Rohingya.

                           25.6.2018.

                           7.

                           Thant Zin Oo

                           Spol: muški

                           Thant Zin Oo zapovjednik je 8. bataljuna službe državne sigurnosti. U tom kontekstu odgovoran je za zločine i teška kršenja ljudskih prava koje je 8. bataljun službe državne sigurnosti počinio protiv pripadnika zajednice Rohingya u državi Rakhine u drugoj polovici 2017. Teška kršenja ljudskih prava uključuju nezakonita ubojstva i sustavno spaljivanje kuća i zgrada zajednice Rohingya. Ta su kršenja provedena zajedno s 33. divizijom lakog pješaštva oružanih snaga Mjanmara (Tatmadaw) koju je predvodio brigadni general Aung Aung i u njezinu potporu. Stoga se Thant Zin Oo povezuje s brigadnim generalom Aungom Aungom koji je uvršten na popis.

                           25.6.2018.

                           8.

                           Ba Kyaw

                           Spol: muški

                           Ba Kyaw štabni je vodnik 564. bataljuna lakoga pješaštva oružanih snaga Mjanmara (Tatmadaw). Počinio je zločine i teška kršenja ljudskih prava, uključujući ubojstvo, deportiranje i mučenje pripadnika zajednice Rohingya u državi Rakhine u drugoj polovici 2017. Konkretno, identificiran je kao jedan od glavnih počinitelja masakra u Maung Nuu 27. kolovoza 2017.

                           21.12.2018.

                           9.

                           Tun Naing

                           Spol: muški

                           Tun Naing zapovjednik je baze pogranične policije u Taung Bazaru. U tom svojstvu odgovoran je za zločine i teška kršenja ljudskih prava nad pripadnicima zajednice Rohingya u državi Rakhine koje je počinila pogranična policija u Taung Bazaru prije, oko i nakon 25. kolovoza 2017., među kojima su prisilno pritvaranje, zlostavljanje i mučenje.

                           21.12.2018.

                           10.

                           Khin Hlaing

                           Datum rođenja: 2. svibnja 1968.
                           Spol: muški

                           Brigadni general Khin Hlaing bivši je zapovjednik 99. divizije lakog pješaštva i sadašnji zapovjednik sjeveroistočnog zapovjedništva oružanih snaga Mjanmara (Tatmadaw). Kao zapovjednik 99. divizije lakog pješaštva 2016. i početkom 2017. nadgledao je vojne operacije u državi Shan. U tom kontekstu odgovoran je za zločine i teška kršenja ljudskih prava koje je počinila 99. divizija lakog pješaštva nad pripadnicima etničke manjine u državi Shan u drugoj polovici 2016. Ti zločini uključuju nezakonita pogubljenja, ubojstva, prisilno pritvaranje i razaranje selâ.

                           21.12.2018.

                           11.

                           Aung Myo Thu

                           Spol: muški

                           Aung Myo Thu zapovjednik je operativne jedinice 33. divizije lakog pješaštva oružanih snaga Mjanmara (Tatmadaw). Kao zapovjednik operativne jedinice 33. divizije lakog pješaštva 2017. nadgledao je vojne operacije u državi Shan. U tom kontekstu odgovoran je za zločine i teška kršenja ljudskih prava koje je 33. divizija lakog pješaštva počinila protiv pripadnika zajednice Rohingya u državi Rakhine u drugoj polovici 2017. Ti zločini uključuju nezakonita pogubljenja, seksualno nasilje i prisilna pritvaranja.

                           21.12.2018.

                           12.

                           Thant Zaw Win

                           Spol: muški

                           Thant Zaw Win major je 564. bataljuna lakoga pješaštva oružanih snaga Mjanmara (Tatmadaw). U tom svojstvu nadgledao je vojne operacije u državi Rakhine i odgovoran je za zločine i teška kršenja ljudskih prava koje je nad pripadnicima zajednice Rohingya u državi Rakhine počinio 564. bataljun lakoga pješaštva oružanih snaga Mjanmara (Tatmadaw), a osobito u selu Maung Nu i njegovoj okolici 27. kolovoza 2017. Ti zločini uključuju nezakonita pogubljenja, seksualno nasilje i sustavno spaljivanje kuća i zgrada zajednice Rohingya.

                           21.12.2018.

                           13.

                           Kyaw Chay

                           Spol: muški

                           Kyaw Chay vodnik je u pograničnoj policiji. Prethodno je bio baziran u Zay Di Pyinu te je bio zapovjednik baze pogranične policije u Zay Di Pyinu u razdoblju oko 25. kolovoza 2017. kada je pogranična policija pod njegovim zapovjedništvom počinila niz teških kršenja ljudskih prava. U tom kontekstu odgovoran je za zločine i teška kršenja ljudskih prava koje je pogranična policija počinila nad pripadnicima zajednice Rohingya u državi Rakhine tijekom tog razdoblja. Također je i sudjelovao u teškim kršenjima ljudskih prava. Ta kršenja ljudskih prava uključuju zlostavljanje pritvorenika i mučenje.

                           21.12.2018.

                           14.

                           Nyi Nyi Swe

                           Spol: muški

                           General bojnik Nyi Nyi Swe bivši je zapovjednik sjevernog zapovjedništva oružanih snaga Mjanmara (Tatmadaw). U tom svojstvu odgovoran je za zločine i teška kršenja ljudskih prava koje je u državi Kachin počinilo sjeverno zapovjedništvo od svibnja 2016. do travnja 2018. (do njegova imenovanja zapovjednikom jugozapadnog zapovjedništva), uključujući zlostavljanje civila. Odgovoran je i za ometanje pružanja humanitarne pomoći civilima u nevolji u državi Kachin tijekom tog razdoblja, a osobito za blokiranje transportâ hrane.

                           21.12.2018.”


title: Provedbena uredba Komisije (EU) 2019/675 оd 29. travnja 2019. o izmjeni Uredbe (EZ) br. 1067/2008 o otvaranju i upravljanju carinskim kvotama Zajednice za običnu pšenicu, koja nije visoke kakvoće, iz trećih zemalja

text:
                  30.4.2019

                  HR

                  Službeni list Europske unije

                  L 114/10

         PROVEDBENA UREDBA KOMISIJE (EU) 2019/675
         оd 29. travnja 2019.
         o izmjeni Uredbe (EZ) br. 1067/2008 o otvaranju i upravljanju carinskim kvotama Zajednice za običnu pšenicu, koja nije visoke kakvoće, iz trećih zemalja
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržištâ poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 187. prvi stavak točku (a),
         budući da:

                     (1)

                     Člankom 2. stavkom 1. Uredbe Komisije (EZ) br. 1067/2008 (2) predviđeno je otvaranje ukupne carinske kvote za uvoz 3 073 177 tona obične pšenice obuhvaćene oznakom KN 1001 99 00 koja nije visoke kakvoće po pristojbi od 12 EUR za tonu.

                     (2)

                     U okviru ukupne uvozne carinske kvote člankom 3. stavkom 1. Uredbe (EZ) br. 1067/2008 predviđena je potkvota od 2 378 387 tona za treće zemlje, osim Kanade i Sjedinjenih Američkih Država, te potkvota erga omnes od 122 790 tona.

                     (3)

                     Međutim, u okviru sporazuma sa SAD-om u okviru članka XXIV. stavka 6. GATT-a u skladu s proširenjem Europske unije iz 2004. (3) dogovoreno je da će se unutar potkvote erga omnes uzeti u obzir količina od 6 787 tona. Stoga se potkvoti erga omnes treba dodati 6 787 tona, a jednaka se količina treba oduzeti od potkvote za treće zemlje, osim Kanade i Sjedinjenih Američkih Država.

                     (4)

                     Na temelju članka 3. stavka 3. Uredbe (EZ) br. 1067/2008 potkvota za treće zemlje, osim Kanade i Sjedinjenih Američkih Država, dijeli se na četiri tromjesečna podrazdoblja. Uzimajući u obzir navedeno smanjenje količine za tu potkvotu, potrebno je prilagoditi količinu svakog tromjesečnog podrazdoblja.

                     (5)

                     Uredbu (EZ) br. 1067/2008 trebalo bi stoga na odgovarajući način izmijeniti.

                     (6)

                     Mjere predviđene ovom Uredbom u skladu su s mišljenjem Odbora za zajedničku organizaciju poljoprivrednih tržišta,

               DONIJELA JE OVU UREDBU:

            Članak 1.
            Članak 3. Uredbe (EZ) br. 1067/2008 mijenja se kako slijedi:

                        (1)

                        stavak 1. zamjenjuje se sljedećim:

                           „1.   Uvozna carinska kvota iz članka 2. stavka 1. dijeli se na tri potkvote:

                                       (a)

                                       potkvota I. (redni broj 09.4123): 572 000 tona za Sjedinjene Američke Države;

                                       (b)

                                       potkvota II. (redni broj 09.4125): 2 371 600 tona za treće zemlje, osim Kanade i Sjedinjenih Američkih Država;

                                       (c)

                                       potkvota III. (redni broj 09.4133): 129 577 tona za erga omnes.”;

                        (2)

                        stavak 3. zamjenjuje se sljedećim:

                           „3.   Potkvota II. dijeli se na četiri tromjesečna podrazdoblja koja obuhvaćaju sljedeće datume i količine:

                                       (a)

                                       podrazdoblje 1.: 1. siječnja do 31. ožujka – 592 900 tona;

                                       (b)

                                       podrazdoblje 2.: 1. travnja do 30. lipnja – 592 900 tona;

                                       (c)

                                       podrazdoblje 3.: 1. srpnja do 30. rujna – 592 900 tona;

                                       (d)

                                       podrazdoblje 4.: 1. listopada do 31. prosinca – 592 900 tona.”

            Članak 2.
            Ova Uredba stupa na snagu sedmog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 29. travnja 2019.

                  Za Komisiju

                  Predsjednik

               Jean-Claude JUNCKER

            (1)  SL L 347, 20.12.2013., str. 671.

            (2)  Uredba Komisije (EZ) br. 1067/2008 od 30. listopada 2008. o otvaranju i upravljanju carinskim kvotama Zajednice za običnu pšenicu, koja nije visoke kakvoće, iz trećih zemalja i o odstupanju od Uredbe Vijeća (EZ) br. 1234/2007 (SL L 290, 31.10.2008., str. 3.).

            (3)  Odluka Vijeća 2006/333/EZ od 20. ožujka 2006. o sklapanju Sporazuma u obliku razmjene pisama između Europske zajednice i Sjedinjenih Američkih Država u skladu s člankom XXIV. stavkom 6. i člankom XXVIII. Općeg sporazuma o carinama i trgovini (GATT) iz 1994. o izmjeni koncesija u popisima Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije i Slovačke Republike u okviru njihovog pristupanja Europskoj uniji (SL L 124, 11.5.2006., str. 13.).


title: Provedbena uredba Komisije (EU) 2019/676 оd 29. travnja 2019. o odobravanju aktivne tvari ABE-IT 56 (komponente lizata kvasca Saccharomyces cerevisiae soj DDSF623), u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja te o izmjeni Priloga Provedbenoj uredbi Komisije (EU) br. 540/2011 (Tekst značajan za EGP.)

text:
                  30.4.2019

                  HR

                  Službeni list Europske unije

                  L 114/12

         PROVEDBENA UREDBA KOMISIJE (EU) 2019/676
         оd 29. travnja 2019.
         o odobravanju aktivne tvari ABE-IT 56 (komponente lizata kvasca Saccharomyces cerevisiae soj DDSF623), u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja te o izmjeni Priloga Provedbenoj uredbi Komisije (EU) br. 540/2011
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 22. stavak 1. u vezi s člankom 13. stavkom 2.,
         budući da:

                     (1)

                     U skladu s člankom 7. stavkom 1. Uredbe (EZ) br. 1107/2009 Radna skupina ABE-IT 56 podnijela je 1. travnja 2016. zahtjev Francuskoj za odobrenje aktivne tvari ABE-IT 56 (komponente lizata kvasca Saccharomyces cerevisiae soj DDSF623) (dalje u tekstu „ABE-IT 56”).

                     (2)

                     U skladu s člankom 9. stavkom 3. Uredbe (EZ) br. 1107/2009 Francuska je, kao država članica izvjestiteljica, 25. svibnja 2016. obavijestila podnositelja zahtjeva, ostale države članice, Komisiju i Europsku agenciju za sigurnost hrane (dalje u tekstu „Agencija”) o prihvatljivosti zahtjeva.

                     (3)

                     Država članica izvjestiteljica dostavila je 20. lipnja 2017. nacrt izvještaja o procjeni Komisiji, a jedan primjerak Agenciji, u kojem je ocijenila može li se za tu aktivnu tvar očekivati da ispunjava mjerila za odobravanje predviđena člankom 4. Uredbe (EZ) br. 1107/2009.

                     (4)

                     Agencija se pridržavala članka 12. stavka 1. Uredbe (EZ) br. 1107/2009. U skladu s člankom 12. stavkom 3. te uredbe zatražila je da podnositelj zahtjeva državama članicama, Komisiji i Agenciji dostavi dodatne informacije. Procjena dodatnih informacija koju je sastavila država članica izvjestiteljica dostavljena je Agenciji u obliku ažuriranog nacrta izvještaja o procjeni u svibnju 2018.

                     (5)

                     Agencija je 26. srpnja 2018. podnositelju zahtjeva, državama članicama i Komisiji dostavila zaključak o tome može li se pretpostaviti da aktivna tvar ABE-IT 56 ispunjava mjerila za odobravanje iz članka 4. Uredbe (EZ) br. 1107/2009 (2). Agencija je svoje zaključke stavila na raspolaganje javnosti.

                     (6)

                     Komisija je 23. listopada 2018. Stalnom odboru za bilje, životinje, hranu i hranu za životinje predstavila izvješće o pregledu, a 22. ožujka 2019. nacrt uredbe kojom se predviđa odobrenje za aktivnu tvar ABE-IT 56.

                     (7)

                     Podnositelju zahtjeva omogućeno je podnošenje primjedbi na izvješće o pregledu.

                     (8)

                     Za jednu ili više reprezentativnih uporaba najmanje jednog sredstva za zaštitu bilja koje sadržava tu aktivnu tvar, a posebno za uporabe koje su ispitane i detaljno opisane u izvješću o pregledu, utvrđeno je da su mjerila za odobravanje predviđena člankom 4. Uredbe (EZ) br. 1107/2009 ispunjena. Stoga je primjereno odobriti ABE-IT 56.

                     (9)

                     Komisija nadalje smatra da je ABE-IT 56 aktivna tvar niskog rizika u skladu s člankom 22. Uredbe (EZ) br. 1107/2009. ABE-IT 56 nije sumnjiva tvar i ispunjava uvjete utvrđene točkom 5. Priloga II. Uredbi (EZ) br. 1107/2009. ABE-IT 56 je proizvod frakcioniranja lizata kvasca Saccharomyces cerevisiae soj DDSF623. Saccharomyces cerevisiae je najčešće upotrebljavani kvasac u industrijskoj/komercijalnoj proizvodnji hrane i pića i sveprisutan je u okolišu. Nije patogen za ljude ni za životinje i nije infektivan za ljude. Općenito govoreći prirodna je tvar i ne predstavlja poseban rizik ni za jedan segment okoliša.

                     (10)

                     Stoga je primjereno odobriti ABE-IT 56 kao tvar niskog rizika na razdoblje od 15. godina.

                     (11)

                     U skladu s člankom 13. stavkom 4. Uredbe (EZ) br. 1107/2009 trebalo bi na odgovarajući način izmijeniti Prilog Provedbenoj uredbi Komisije (EU) br. 540/2011 (3).

                     (12)

                     Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Odobrenje aktivne tvari
            Aktivna tvar ABE-IT 56 (komponente lizata kvasca Saccharomyces cerevisiae soj DDSF623), kako je utvrđena u Prilogu I., odobrava se u skladu s uvjetima utvrđenima u tom prilogu.

            Članak 2.
            Izmjene Provedbene uredbe (EU) br. 540/2011
            Prilog Provedbenoj uredbi (EU) br. 540/2011 mijenja se u skladu s Prilogom II. ovoj Uredbi.

            Članak 3.
            Stupanje na snagu
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 29. travnja 2019.

                  Za Komisiju

                  Predsjednik

               Jean-Claude JUNCKER

            (1)  SL L 309, 24.11.2009., str. 1.

            (2)  Zaključak o stručnom pregledu procjene rizika od pesticida s aktivnom tvari ABE-IT 56 (komponente lizata kvasca Saccharomyces cerevisiae soj DDSF623). EFSA Journal 2018.;16(9):5400, 14 str. https://doi.org/10.2903/j.efsa.2018.5400.

            (3)  Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).

            PRILOG I.

                        Uobičajeni naziv, identifikacijski brojevi

                        Kemijski naziv prema IUPAC-u

                        Čistoća (1)

                        Datum odobrenja

                        Prestanak odobrenja

                        Posebne odredbe

                        ABE-IT 56 (komponente lizata kvasca Saccharomyces cerevisiae soj DDSF623)

                        Nije primjenjivo

                        1 000  g/kg (aktivne tvari)

                        20. svibnja 2019.

                        20. svibnja 2034.

                        Za provedbu jedinstvenih načela iz članka 29. stavka 6. Uredbe (EZ) br. 1107/2009 uzimaju se u obzir zaključci izvješća o pregledu za ABE-IT 56 (komponente lizata kvasca Saccharomyces cerevisiae soj DDSF623), a posebice njegovi dodaci I. i II.

               (1)  Dodatni podaci o identifikaciji i specifikaciji aktivne tvari dostupni su u izvješću o pregledu.

            PRILOG II.
            U dijelu D Priloga Provedbenoj uredbi (EU) br. 540/2011 dodaje se sljedeći unos:

                           Broj

                           Uobičajeni naziv, identifikacijski brojevi

                           Kemijski naziv prema IUPAC-u

                           Čistoća (1)

                           Datum odobrenja

                           Prestanak odobrenja

                           Posebne odredbe

                           „16

                           ABE-IT 56 (komponente lizata kvasca Saccharomyces cerevisiae soj DDSF623)

                           Nije primjenjivo

                           1 000  g/kg (aktivne tvari)

                           20. svibnja 2019.

                           20. svibnja 2034.

                           Za provedbu jedinstvenih načela iz članka 29. stavka 6. Uredbe (EZ) br. 1107/2009 uzimaju se u obzir zaključci izvješća o pregledu za ABE-IT 56 (komponente kvasca Saccharomyces cerevisiae soj DDSF623), a posebice njegovi dodaci I. i II.”

               (1)  Dodatni podaci o identifikaciji i specifikaciji aktivne tvari dostupni su u izvješću o pregledu.


title: Provedbena uredba Komisije (EU) 2019/677 оd 29. travnja 2019. o neproduljenju odobrenja aktivne tvari klorotalonil u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Provedbene uredbe Komisije (EU) br. 540/2011 (Tekst značajan za EGP.)

text:
                  30.4.2019

                  HR

                  Službeni list Europske unije

                  L 114/15

         PROVEDBENA UREDBA KOMISIJE (EU) 2019/677
         оd 29. travnja 2019.
         o neproduljenju odobrenja aktivne tvari klorotalonil u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Provedbene uredbe Komisije (EU) br. 540/2011
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 20. stavak 1. i članak 78. stavak 2.,
         budući da:

                     (1)

                     Direktivom Komisije 2005/53/EZ (2) klorotalonil uvršten je u Prilog I. Direktivi Vijeća 91/414/EEZ (3) kao aktivna tvar.

                     (2)

                     Aktivne tvari uvrštene u Prilog I. Direktivi 91/414/EEZ smatraju se odobrenima u skladu s Uredbom (EZ) br. 1107/2009 te su uvrštene u dio A Priloga Provedbenoj uredbi Komisije (EU) br. 540/2011 (4).

                     (3)

                     Odobrenje aktivne tvari klorotalonil, kako je navedena u dijelu A Priloga Provedbenoj uredbi (EU) br. 540/2011, istječe 31. listopada 2019.

                     (4)

                     Zahtjev za produljenje odobrenja aktivne tvari klorotalonil podnesen je u skladu s člankom 1. Provedbene uredbe Komisije (EU) br. 844/2012 (5) u roku predviđenom tim člankom.

                     (5)

                     Podnositelj zahtjeva dostavio je dopunsku dokumentaciju u skladu sa zahtjevima iz članka 6. Provedbene uredbe (EU) br. 844/2012. Država članica izvjestiteljica utvrdila je da je zahtjev potpun.

                     (6)

                     Država članica izvjestiteljica nakon savjetovanja s državom članicom suizvjestiteljicom pripremila je izvješće o ocjeni produljenja i dostavila ga 2. rujna 2016. Europskoj agenciji za sigurnost hrane („Agencija”) i Komisiji.

                     (7)

                     Agencija je izvješće o ocjeni produljenja dostavila podnositelju zahtjeva i državama članicama na očitovanje te je primljene primjedbe proslijedila Komisiji. Agencija je uz to sažetak dodatne dokumentacije učinila dostupnim javnosti.

                     (8)

                     Agencija je 6. prosinca 2017. Komisiji dostavila zaključak (6) o tome može li se pretpostaviti da klorotalonil ispunjava mjerila za odobravanje iz članka 4. Uredbe (EZ) br. 1107/2009.

                     (9)

                     Agencija je utvrdila postojanje ozbiljnog problema u području onečišćenja podzemnih voda metabolitima klorotalonila. Konkretno, predviđa se da će prisutnost metabolita R417888, R419492, R471811, SYN507900, M3, M11, M2, M7 i M10 biti iznad vrijednosti parametara od 0,1 μg/L u svim relevantnim scenarijima za sve predložene uporabe klorotalonila. Stoga se trenutačno ne može utvrditi da prisutnost metabolita klorotalonila u podzemnim vodama neće imati neprihvatljive učinke na podzemne vode i štetne učinke na zdravlje ljudi kako se zahtijeva člankom 4. stavkom 3. točkom (b) Uredbe (EZ) br. 1107/2009. Agencija je nadalje zaključila da se ni za jednu uporabu obuhvaćenu evaluacijom nije mogla isključiti mogućnost genotoksičnosti za ostatke kojima će potrošači biti izloženi i utvrdila da postoji visok rizik za vodozemce i ribe.

                     (10)

                     Nadalje, za nekoliko područja nije bilo moguće dovršiti procjenu rizika zbog nedostatka podataka u dokumentaciji. Konkretno, procjena rizika od prehrambene izloženosti za potrošače nije se mogla dovršiti zbog nedostatka podataka kojima bi se potvrdila definicija ostatka u biljkama i procjena izloženosti stoke, uključujući toksikološku procjenu metabolita.

                     (11)

                     Osim toga, klorotalonil je razvrstan kao karcinogena tvar 2. kategorije u skladu s Uredbom (EZ) br. 1272/2008 Europskog parlamenta i Vijeća (7), a u zaključku Agencije navedeno je da bi klorotalonil trebalo razvrstati kao karcinogenu tvar kategorije 1.B. Za razmatrane reprezentativne uporabe razine ostataka iz članka 18. stavka 1. točke (b) Uredbe (EZ) br. 396/2005 nisu se mogle potvrditi za biljne i životinjske proizvode zbog nedostatka podataka o veličini i toksičnosti metabolita koji su uključeni u definiciju ostatka za procjenu rizika. Stoga zahtjev utvrđen u točki 3.6.3. Priloga II. Uredbi (EZ) br. 1107/2009 nije ispunjen.

                     (12)

                     Komisija je pozvala podnositelje zahtjeve da podnesu svoje primjedbe o zaključku Agencije i o nacrtu izvješća o produljenju u skladu s člankom 14. stavkom 1. trećim podstavkom Provedbene uredbe (EU) br. 844/2012. Podnositelji zahtjeva podnijeli su primjedbe, koje su pažljivo pregledane.

                     (13)

                     Međutim, unatoč argumentima koje su iznijeli podnositelji zahtjeva, bojazni u pogledu tvari nisu uklonjene.

                     (14)

                     Stoga za jednu ili više reprezentativnih uporaba najmanje jednog sredstva za zaštitu bilja nije utvrđeno da su mjerila za odobravanje predviđena člankom 4. Uredbe (EZ) br. 1107/2009 ispunjena. Stoga je primjereno ne produljiti odobrenje za aktivnu tvar klorotalonil u skladu s člankom 20. stavkom 1. točkom (b) te uredbe.

                     (15)

                     Provedbenu uredbu (EU) br. 540/2011 trebalo bi stoga na odgovarajući način izmijeniti.

                     (16)

                     Državama članicama trebalo bi dati vremena da oduzmu odobrenja za sredstva za zaštitu bilja koja sadržavaju klorotalonil.

                     (17)

                     U slučaju sredstava za zaštitu bilja koja sadržavaju klorotalonil, ako države članice u skladu s člankom 46. Uredbe (EZ) br. 1107/2009 odobre razdoblje odgode, to bi razdoblje trebalo isteći najkasnije 20. svibnja 2020.

                     (18)

                     Provedbenom uredbom Komisije (EU) 2018/1262 (8) rok važenja odobrenja za klorotalonil produljen je do 31. listopada 2019. kako bi se postupak produljenja mogao završiti prije isteka odobrenja te tvari. Međutim, budući da je odluka o neproduljenju odobrenja donesena prije tog novog datuma isteka odobrenja, ova bi se Uredba trebala početi primjenjivati što prije.

                     (19)

                     Ovom se Uredbom ne dovodi u pitanje ponovno podnošenje zahtjeva za odobrenje klorotalonila u skladu s člankom 7. Uredbe (EZ) br. 1107/2009.

                     (20)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Neproduljenje odobrenja aktivne tvari
            Odobrenje aktivne tvari klorotalonil ne produljuje se.

            Članak 2.
            Izmjene Provedbene uredbe (EU) br. 540/2011
            U dijelu A Priloga Provedbenoj uredbi (EU) br. 540/2011 briše se redak 101. o klorotalonilu.

            Članak 3.
            Prijelazne mjere
            Države članice oduzimaju odobrenja za sredstva za zaštitu bilja koja sadržavaju klorotalonil kao aktivnu tvar najkasnije do 20. studenoga 2019.

            Članak 4.
            Razdoblje odgode
            Sva razdoblja odgode koja države članice odobre u skladu s člankom 46. Uredbe (EZ) br. 1107/2009 moraju biti što kraća i moraju isteći najkasnije 20. svibnja 2020.

            Članak 5.
            Stupanje na snagu
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 29. travnja 2019.

                  Za Komisiju

                  Predsjednik

               Jean-Claude JUNCKER

            (1)  SL L 309, 24.11.2009., str. 1.

            (2)  Direktiva Komisije 2005/53/EZ od 16. rujna 2005. o izmjenama Direktive Vijeća 91/414/EEZ radi uvrštenja klorotalonila, klorotolurona, cipermetrina, daminozida i tiofanat-metila kao aktivnih tvari (SL L 241, 17.9.2005., str. 51.).

            (3)  Direktiva Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (SL L 230, 19.8.1991., str. 1.).

            (4)  Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).

            (5)  Provedbena uredba Komisije (EU) br. 844/2012 od 18. rujna 2012. o određivanju odredaba potrebnih za provedbu postupka obnavljanja odobrenja za aktivne tvari, kako je predviđeno Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja (SL L 252, 19.9.2012., str. 26.).

            (6)  EFSA (Europska agencija za sigurnost hrane), 2016. Conclusion on the peer review of the pesticide risk assessment of the active substance chlorothalonil (Zaključak o stručnom pregledu procjene rizika od pesticida koji sadržavaju aktivnu tvar klorotalonil). EFSA Journal 2018.; 16(1):5126, 40 str. https://doi.org/10.2903/j.efsa.2018.5126.

            (7)  Uredba (EZ) br. 1272/2008 Europskog parlamenta i Vijeća od 16. prosinca 2008. o razvrstavanju, označivanju i pakiranju tvari i smjesa, o izmjeni i stavljanju izvan snage Direktive 67/548/EEZ i Direktive 1999/45/EZ i o izmjeni Uredbe (EZ) br. 1907/2006 (SL L 353, 31.12.2008., str.1.).

            (8)  Provedbena uredba Komisije (EU) 2018/1262 оd 20. rujna 2018. o izmjeni Provedbene uredbe (EU) br. 540/2011 u pogledu produljenja roka važenja odobrenja aktivnih tvari 1-metilciklopropen, beta-ciflutrin, klorotalonil, klorotoluron, klomazon, cipermetrin, daminozid, deltametrin, dimetenamid-p, diuron, fludioksonil, flufenacet, flurtamon, fostiazat, indoksakarb, MCPA, MCPB, prosulfokarb, tiofanat-metil i tribenuron (SL L 238, 21.9.2018., str. 62.).